KIRJALLINEN KYSYMYS E-0844/01 esittäjä(t): Malcolm Harbour (PPE-DE) komissiolle. Kansalliset vakuutusmaksut Euroopan unionin jäsenvaltioissa.



Virallinen lehti nro 318 E , 13/11/2001 s. 0133 - 0134



KIRJALLINEN KYSYMYS E-0844/01 esittäjä(t): Malcolm Harbour (PPE-DE) komissiolle (22. maaliskuuta 2001) Aihe: Kansalliset vakuutusmaksut Euroopan unionin jäsenvaltioissa Onko komissio tietoinen siitä, että jos Yhdistyneen kuningaskunnan kansalainen matkustaa toiseen Euroopan unionin jäsenvaltioon, hän ei ole oikeutettu samaan terveydenhuoltoon kuin hän olisi Yhdistyneessä kuningaskunnassa, jos hänellä ei ole todisteita Yhdistyneen kuningaskunnan kansallisen vakuutusmaksun maksamisesta? Yhdistyneen kuningaskunnan kansalainen tarvitsee siis eri lomakkeen jokaista vierailemaansa maata varten, mikä aiheuttaa kohtuutonta byrokratiaa. Voiko komissio ilmoittaa: 1. Miksi tällaisen tilanteen on annettua syntyä? 2. Voivatko Yhdistyneen kuningaskunnan kansalaiset tulevaisuudessa odottaa voivansa matkustaa liikeasioissa yhden ainoan asiakirjan turvin yhtenäismarkkinoiden alueella? Anna Diamantopouloun komission puolesta antama vastaus (18. toukokuuta 2001) Arvoisa parlamentin jäsen kiinnittää huomiota kysymykseen, joka koskee Yhdistyneen kuningaskunnan asukkaiden oikeutta terveydenhuoltoon heidän oleskellessaan tilapäisesti Euroopan unionin toisen jäsenvaltion alueella. Kysymyksessä esitetään, että oikeus etuuksiin riippuisi kansallisten vakuutusmaksujen maksamisesta ja että kussakin jäsenvaltiossa vaadittaisin eri lomake. Yhteisön lainsäädäntö toimii sosiaaliturvan alalla ja tarkemmin sanottuna terveydenhuoltopalvelujen varmistajana seuraavasti. Asetuksissa (ETY) N:o 1408/71 ja (ETY) N:o 574/72(1), jotka ovat yhteisön lainsäädäntövälineitä jäsenvaltioiden sosiaaliturvajärjestelmien yhteensovittamiseksi, on pääperiaatteena, että niiden säännösten soveltamisalaan kuuluvalla henkilöllä on oikeus terveydenhuoltoon asuinjäsenvaltiossaan sen lainsäädännön mukaisesti. Jos hoidon tarve kuitenkin ilmenee oleskeltaessa tilapäisesti toisessa jäsenvaltiossa, edellä mainittujen asetusten soveltamisalaan kuuluvilla henkilöillä on palkattuina työntekijöinä tai itsenäisinä ammatinharjoittajina oikeus saada tarvittavaa hoitoa hätätapauksissa. Eläkeläisillä on oikeus saada terveydentilansa edellyttämää hoitoa ilman tätä rajoitusta. Sosiaaliturvaa koskevilla yhteisön säännöksillä suojellaan yhteisön alueella liikkuvia Euroopan kansalaisia, etenkin henkilöitä, jotka oleskelevat tilapäisesti sen jäsenvaltion ulkopuolella, jossa he ovat vakuutettuja. Tavallisesti hoidon kustannuksista vastaa se jäsenvaltio, jossa asianomainen on vakuutettu, ja oleskelupaikan sosiaalivakuutuslaitos saa korvauksen tältä jäsenvaltiolta. Varmistaakseen nämä oikeudet unionin kansalaisen olisi ennen ulkomaille lähtöä hankittava E111-lomake (saatavana postitoimistoista Yhdistyneessä kuningaskunnassa) ja toimitettava se oleskelupaikan toimivaltaiselle laitokselle. Lomakkeiden tarkoituksena on varmistaa nopea ja tehokas tietojen vaihto eri maiden sosiaalivakuutuslaitosten välillä ja välttää pitkiä käsittelyaikoja. Mikäli kysymyksessä viitataan siihen, että jäsenvaltiot eivät pane säännöksiä asianmukaisesti täytäntöön, komission tiedossa ei ole arvoisan parlamentin jäsenen kysymyksessään mainitsemia ongelmia. Komissio tarvitsisi lisätietoja voidakseen selvittää, onko yhteisön lainsäädäntöä noudatettu asianmukaisesti kulloisessakin tapauksessa. Komissio kehottaakin arvoisaa parlamentin jäsentä toimittamaan tarkempia tietoja tapauksesta, jotta komissio voi tutkia sitä yhteisön lainsäädännön kannalta. (1) Sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä 14 päivänä kesäkuuta 1971 annettu neuvoston asetus (ETY) N:o 1408/71, EYVL L 149, 5.7.1971, ja asetuksen (ETY) N:o 1408/71 täytäntöönpanomenettelystä 21 päivänä maaliskuuta 1972 annettu neuvoston asetus N:o 574/72, EYVL L 74, 27.3.1972 - sellaisena kuin ne ovat ajan tasalle saatettuna 2 päivänä joulukuuta 1996 annetulla asetuksella (ETY) N:o 118/97 - EYVL L 28, 30.1.1997.